Magistri Henricus de fluy , et Renerus de paissiaco canonici et officiales Remensis . Uniuersis presentes litteras inspecturis Salutem in domino . Nouerit uniuersitas uestra quod in presencia Curie Remensis propter hoc personaliter constitutus , Perresonnus filius domicelle poncie de Betigniuilla uendidit et se uendidisse recognouit bene et legitime ecclesie de claromarisco iuxta Remis , unam peciam terre arabilis , quam habebat ut dicebat dictus in territorio de tuiseio , site in loco qui dicitur desuper pronnay , inter terram presbyteri dicte uille tuisi , et Rogeleti cheualier ex una parte , et terram baderanni filii nanter daui ex altera , liberam et quitam ab omni onere seruitutis . Uendidit eciam dictus perresonnus eidem ecclesie de claromarisco omnes terras arabiles quas habebat et tenebat in uillis et territoriis de Tuisi et de Ue , quas quidem terras Renaudus frater Guioti de taperel , pater quondam ipsius perresonni tenebat et possidebat tempore quo decessit ab eadem ecclesia de claromarisco , francas ad allodium imperpetuum tenendas et possidendas . Hec autem uendicio facta fuit precio uiginti librarum et duodecim solidorum parisiensium . De quibus predictus perresonnus recognouit creantum suum habuisse et recepisse ad plenum a dicta ecclesia de claromarisco in pecunia numerata sibi tradita et deliberata . Promittens fide prestita corporali prefatus perresonus quod in predicta pecia terre seu aliis terris arabilibus predicte ecclesie uenditis , ut predictum est racione hereditatis seu proximitatis , dotis , uel aliqua alia quacunque racione , per se , uel per alios , seu alium , nichil de cetero reclamabit seu faciet reclamari , nec contra uendicionem istam non ueniet in futurum . Sed aduersus omnes iuri parere uolentes exinde legittimam portabit garandiam ecclesie memorate . Et ad maiorem securitatem , pro predicta garandia ferenda , sepedictus perresonus dedit in contrauadium , et in abandonnum predicte ecclesie de claromarisco , et pro omnibus aliis garandiis ferendis , de quibuscunque rebus alias ab eodem perresonno dicte ecclesie uenditis , domum suam quam habet apud tuiseium , cum omnibus appendenciis eiusdem domus , et eciam omnia alia bona sua mobilia et immobilia , presencia et futura ubicunque sint uel poterint inueniri . Renuncians expresse dictus perresonus excepcioni , non numerate pecunie , non solute non tradite , omni iuris auxilio tam canonici quam ciuilis , excepcioni lesionis et decepcionis , beneficio restitucionis in integrum , omni consuetudini et statuto cuiuslibet uille uel loci , et omnibus aliis excepcionibus et deffensionibus que sibi possent prodesse et dicte ecclesie de claromarisco obesse , ad elidendum seu impediendum uendagium supradictum . Hanc autem uendicionem laudauerunt et approbauerunt fide super hoc prestita corporali , domicella poncia mater dicti perresonni , et Iessonnus frater eiusdem perresonni . Promittentes sub dicta fidei dacione predicti poncia et Iessonnus eius filius , quod contra uendicionem istam racione dotis hereditatis , seu proximitatis per se , uel per alios non uenient in futurum , nec in predictis terris quacunque racione nichil de cetero reclamabunt nec facient reclamari . In cuius rei testimonium presentes litteras Sigillo Curie Remensis fecimus communiri . Actum et datum Anno domini m .cc . sexagesimo primo , feria tercia post ramos palmarum . Sic signatis . G . Angl .